Caracal caracal

O caracal (nombre cientifico Caracal caracal) ye una especie de mamifero carnívoro d'a familia Felidae. Ye un felino de grandaria meya (entre 60 y 92 cm de largo, sin incluir a coda) que vive en as sabanas y semidesiertos d'Africa y l'ueste d'Asia, dende Turquía a o sud de Cazaquistán y o nord-ueste d'a India. Priva as zonas excesivament boscosas. No se conoixe muito sobre a suya biolochía, pero pareixe que prefiere mover-se de nueit, descansando entre o día amagau entre as penyas. A o caracal se lo clama en ocasions "lince africano", pero no ye estreitament emparentado con os linces. Pareixe estar mas relacionau evolutivament con o serval, un chicot y patilargo felino africano con o cual en cautividat se puede cruciar, chenerando hibridos clamaus "caravals" y "servicals". Biolochía y ecolochía Caza y s'alimenta de chicoz mamíferos, como llebres, radedors, damans y mesmo crías d'antilope, pero as suyas presas preferitas con diferencia son as aus. Puede capturar-las mesmo dimpués de prener o vuelo gracias a la suya capacidat para realizar portentosos saltos (aproximadament de 3 metros). En atras ocasions ataca a las aus mientres anidan, encara que lo faigan en a copa d'os arbols, pus o caracal trepa pro bien. Por o que pareix, ni sisquiera as aligas escapan a os suyos ataques. Son animals solitarios fueras d'en epoca reproductora. Dimpués d'una chestación d'entre 69 y 81 días, as fembras paren d'una a seis crías, encara que habitualment son tres. En cautividat viven 17 anyos, encara que a vegatas plegan a 19. Os caracals se domestican con facilidat, razón por a cual a suya achilidat y velocidat han estau aprofitadas en distintas epocas en Egipto, Persia y a India para la caza. O propio caracal s'ha considerau tamién entre muito tiempo como que una valurosa presa, razón por a cual ha estau cazau dende tiempos muit antigos. En l'actualidat, a especie ye protechida en cuantas zonas d'a suya aria de distribución, encara que a especie en conchunto no se troba menazada. Solament a subspecie d'Asia Central corre un autentico periglo. Referencias